**בטבעות הארון יהיו הבדים**

1. **שמות פרק כה, י-טו**

וְעָשׂוּ אֲרוֹן עֲצֵי שִׁטִּים אַמָּתַיִם וָחֵצִי אָרְכּוֹ וְאַמָּה וָחֵצִי רָחְבּוֹ וְאַמָּה וָחֵצִי קֹמָתוֹ: וְצִפִּיתָ אֹתוֹ זָהָב טָהוֹר מִבַּיִת וּמִחוּץ תְּצַפֶּנּוּ וְעָשִׂיתָ עָלָיו זֵר זָהָב סָבִיב: וְיָצַקְתָּ לּוֹ אַרְבַּע טַבְּעֹת זָהָב וְנָתַתָּה עַל אַרְבַּע פַּעֲמֹתָיו וּשְׁתֵּי טַבָּעֹת עַל צַלְעוֹ הָאֶחָת וּשְׁתֵּי טַבָּעֹת עַל צַלְעוֹ הַשֵּׁנִית: וְעָשִׂיתָ בַדֵּי עֲצֵי שִׁטִּים וְצִפִּיתָ אֹתָם זָהָב: וְהֵבֵאתָ אֶת הַבַּדִּים בַּטַּבָּעֹת עַל צַלְעֹת הָאָרֹן לָשֵׂאת אֶת הָאָרֹן בָּהֶם: בְּטַבְּעֹת הָאָרֹן יִהְיוּ הַבַּדִּים לֹא יָסֻרוּ מִמֶּנּוּ:

1. **שמות פרק כה פסוק כח (פרשת תרומה)**

וְעָשִׂיתָ אֶת הַבַּדִּים עֲצֵי שִׁטִּים וְצִפִּיתָ אֹתָם זָהָב וְנִשָּׂא בָם אֶת הַשֻּׁלְחָן:

1. **במדבר פרק ד פסוק ה (פרשת במדבר) - ו (פרשת במדבר)**

(ה) וּבָא אַהֲרֹן וּבָנָיו בִּנְסֹעַ הַמַּחֲנֶה וְהוֹרִדוּ אֵת פָּרֹכֶת הַמָּסָךְ וְכִסּוּ בָהּ אֵת אֲרֹן הָעֵדֻת: (ו) וְנָתְנוּ עָלָיו כְּסוּי עוֹר תַּחַשׁ וּפָרְשׂוּ בֶגֶד כְּלִיל תְּכֵלֶת מִלְמָעְלָה וְשָׂמוּ בַּדָּיו:

1. **חזקוני שמות פרק כה פסוק יב**

לפי הפשט אין צורך בבדים אלו להסירם כי אין בהם שום טירוד ודוחק בהם לפי שהם בקדש הקדשים שאין יוצא ונכנס בו רק כהן גדול ארבע פעמים ביום אחד בשנה. אבל במזבח הנחשת הנתון בחצר שהכל נכנסין ויוצאין בו אם יהיו הטבעות תדיר בו יהיו טרודין ודוחקין הנכנסים והיוצאין לפיכך אין צריך שיהיו שם אלא בשעת המסעות.

1. **תלמוד בבלי מסכת יומא דף עב עמוד א**

המסיר בדי ארון - לוקה, שנאמר לא יזח ולא יסרו... תניא נמי הכי: בטבעת הארן יהיו הבדים. יכול לא יהיו זזין ממקומן - תלמוד לומר והובא את בדיו בטבעת, אי והובא את בדיו יכול יהיו נכנסין ויוצאין - תלמוד לומר בטבעת הארן יהיו הבדים, הא כיצד? מתפרקין ואין נשמטין.

1. **תוספות מסכת יומא דף עב עמוד א**

אי לאו דמסתפינא מחברייא הוה אמינא דח' טבעות היו בארון... בד' טבעות מהם היו בדים קבועין לא יסורו ובארבעה מהם שהיו למטה או למעלה מאותן טבעות היו משימין בדים בשעת סילוק המסעות לשאת את הארון בהם.

1. **מלבי"ם שמות פרק כה פסוק יד (פרשת תרומה)**

ר"ל שבעת הנסיעה תוציא את הבדים מטבעות שבפעמותיו והבאת אותם בטבעות שבצלעותיו, בטבעות הארון ר"ל בטבעות שבפעמותיו יהיו הבדים קבועים בעת החניה לא יסורו ממנו בעת החניה, אבל בעת הנסיעה התיר בפירוש להסירם אל טבעות שבצלעות.

1. **בכור שור שמות פרק כה פסוק טו (פרשת תרומה)**

מפני קדושת ארון לא היה רוצה הקדוש ברוך הוא שישמשו בארון הקודש להסיר הבדים מלהכניסן בטבעות, אלא כשבאין לנשאו מחזיקין בראשי הבדים ונושאים אותו, וכשמניחין אותו, הולכים להם מיד, מפני אימת הקדושה.

1. **ספר החינוך (לרבי פנחס הלוי, המאה ה-13) מצוה צו**

משרשי המצוה, לפי שהארון משכן התורה והיא כל עיקרנו וכבודנו, ונתחייבנו לנהוג בו כל כבוד וכל הדר בכל יכלתינו, על כן נצטוינו לבל נסיר בדי הארון ממנו, פן נהיה צריכים לצאת עם הארון לשום מקום במהירות, ואולי מתוך הטרדה והחפזון לא נבדוק יפה להיות בדיו חזקים כל הצורך, ושמא חס ושלום יפול ואין זה כבודו. אבל בהיותם בו מוכנים לעולם ולא יסורו ממנו, נעשה אותן חזקות הרבה ולא יארע תקלה בהן.

ועוד טעם אחר, שכל כלי המקדש צורתן מחוייבת לרמוז ענינים גדולים עליונים, כדי שיהא האדם נפעל לטובה מתוך מחשבתו בהן, ורצה האל לטובתנו שלא תפסד אותה הצורה אפילו לפי שעה.

1. **צרור המור שמות פרשת תרומה**

ולפי שהתורה צריכה עוזרים ומסייעים. כאומרו שמח זבולון בצאתך. וכן אמר עץ חיים היא וגו'. ללומדיהם. צוה לעשות ד' טבעות ולעשות בדי עצי שטים. רמז למחזיקי התורה וללומדים בה שהם נושאים הארון על כתפיהם.

1. **משיבת נפש שמות פרק כה פסוק טו (פרשת תרומה)**

המסייע לת"ח שיהא פנוי ללמוד שוה לו במעלה כמו יששכר וזבולן, וכמו הלל ושבנא, על כן הבדים המסייעים לכתר תורה הם מחוברים בו לעולם ולא יסורו ממנו ויאמר הבעל הבית שלך שלי, וכמו שאמר ר"ע לתלמידיו על אשתו שלי ושלכם שלה היא כי גרמה לו שלמד תורה, אכן השולחן שרמז לעושר כשהעמידו השלחן על מקומו הסירו הבדים ממנו להורות אפילו מסייע אדם לחבירו שיבא לידי עושר ע"י אין לו לומר שלך שלי ויסור ממנו עיין שם.

1. **אמת ליעקב שמות פרק כה פסוק טו (פרשת תרומה)**

והיינו שהמחזיקים זוכים כהמתעסקים בלימודה, ולפיכך רמזה התורה בזה שאפילו בשעה שאין הארון צריך לבדים מ"מ לא יסורו ממנו, והם הם ככלי אחד עם הארון.

1. **תולדות יעקב יוסף במדבר פרשת נשא**

המוני עם המחזיקים ידי ת"ח הם נקראים נושאי הארון, אמנם באמת ארון נושא נושאיו להעלות אותן לדבקו בו יתברך, זהו מצוה ובו תדבק. ובזה יובן מצוה הנ"ל, כי הבדים הם נושאי הארון, ובאמת הארון נושא את נושאיו, ובלבד שלא יסורו ממנו, והבן. ובזה יובן שניתן מצוה זו ללויים, עבודת הקודש עליהם בכתף ישאו, שהם נושאי הארון שהיא עבודת הקודש, בכתף ישאו, ובאמת הארון נשא את נושאיו, ובלבד שיעשה להם לוי' וחיבור להתחבר עם הארון שהוא התלמיד חכם, ואז נושא את נושאיו, והבן.

1. **משך חכמה (רבי מאיר שמחה מדווינסק)**

הנה נודע שיטת הרמב"ם דצריך להדליק הנרות [של מנורת המקדש] גם ביום... ולהראות כי הוא אין צריך להאור, רק שזה חוק דתי הוצרך להדליק גם ביום, כמו שההדלקה ביום אינו להאיר כן ההדלקה בלילה, שלשניהם ענין אחד. כן הארון שהוא נושא את נושאיו , ואין הבדים לשאת אותו - שהוא נושא את עצמו, כי הוא משכן כבוד הנושא העולמים. לכן צוה כי הבדים בל יסורו ממנו, להורות כמו שאין ענין להבדים בעת היותו מונח באוהל מועד, ככה בשעה שנושאים אותו על הכתף אין זה ענין הנצרך להכבוד הנשוא כביכול, לכן לא יסורו הבדים ממנו תמיד, כמו שהנרות דולקים תמיד.

1. **תלמוד בבלי מסכת יומא דף נב עמוד ב**

הגיע לארון, נותן את המחתה בין שני הבדים. צבר את הקטרת על גבי גחלים, ונתמלא כל הבית כולו עשן.

1. **תלמוד בבלי מסכת יומא דף נד עמוד א**

רב יהודה רמי: כתיב ויראו ראשי הבדים וכתיב ולא יראו החוצה - הא כיצד? - נראין ואין נראין. תניא נמי הכי: ויראו ראשי הבדים יכול לא יהו זזין ממקומן - תלמוד לומר ויארכו הבדים. יכול יהו מקרעין בפרוכת ויוצאין - תלמוד לומר ולא יראו החוצה. הא כיצד - דוחקין ובולטין ויוצאין בפרוכת, ונראין כשני דדי אשה, שנאמר צרור המר דודי לי בין שדי ילין.

1. **בית יעקב על פרשת תרומה אות מה**

כל כלי המקדש יש להם פעולה מיוחדת, ועיקר פעולת הארון על ידי הבדים, שעל ידי הבדים היה מכניס אהבה לתוך לבות ישראל. ובמקדש הכירו זאת החיבה מפורש, כדאיתא... והבדים נראין כשני דדי אשה, היינו שמאד רוצה להשפיע להם, ועל ידי הבדים נכנס אור הלוחות לתוך ישראל, שעל ידי הבדים ראו החיבה, שיותר ממה שהעגל רוצה לינק הפרה רוצה להניק, שהלוחות רוצים מאד להכניס עצמם לתוך ישראל, רק המה צריכים לפתוח נקב כחודה של מחט ויפתח להם השי"ת כפתחו של עולם.

והנה מעולם לא הסירו הבדים מן הארון לגמרי, להורות על מה שכתוב (יהושע א) והגית בו יומם ולילה, שהאדם צריך להיות תמיד ולעולם חושק ותאב לתורה ורק מה דכתיב (במדבר ד) ושמו בדיו שמתחלה לא עמדו הבדים ביושר ובמכוון רק נטו לזה ולזה, אבל בארון תמיד היו תקועים, להורות שאפילו בשעה שהגוף נתייגע ונחלש מלעסוק עוד בדברי תורה, היינו כמו שהבדים לא היו תקועים ביושר ובמכוון, מכל מקום להסירו לגמרי לא יסורו הבדים, וכמו כן מורה על האדם שאפילו בשעה שהגוף נחלש ונלאה מלעסוק בתורה אף על פי כן תחשוק נפשו לתורה ויעשה פעולה שיורה על זה שבאמת רצונו וחשקו לדברי תורה רק שאינו יוכל, וזה הוא כדאיתא בגמרא (ברכות כח) ר' זירא כי הוה חליש מגירסא הוה אזיל ויתיב אפתחא דבי ר' נתן בר טובי אמר כי חלפי רבנן אז איקום מקיימהו ואקבל אגרא. [כאשר היה חלש מלימודו היה הולך ויושב על פתח בית מדרשו של ר נת בר טובי אמר כאשר יחלפו חכמים אקום מפניהם ואקבל שכר]

1. **פירוש רש"י על אבות פרק א משנה טו**

עשה תורתך קבע. שלא תהא קובע עתים לתורה אלא כל היום תעשנה עליך קבע.

1. **באור פניך יהלכון עמ' 64**

רש"י אינו מתייחס לאדם המקדיש את כל יומו, או אפילו את רובו, ללימוד. אולם מבחינת רצונו ויחסו הנפשי של אדם זה, מה היה עושה אילו היה משוחרר משאר חובותיו – התורה היא אצלו העיקר. הוא מתגעגע לתורה; מעולם לא ויתר עליה; מעודו לא הזניח אותה. היא תמיד נשארת במובן כלשהו, לפחות מתחת לסף הכרתו, חלק מתכניותיו. זו תמצית פירושו הראשון של רש"י – אל תהיה "קובע עתים" לתורה, כמו שאדם קובע זמן לשחק טניס; עשה את התורה לגורם קובע וחשוב, לציר שעליו סובב היום. כמה בפועל תוכל ללמוד, זה כבר תלוי בנסיבות: איפה אתה נמצא, על מה עוד אתה אחראי, וכן הלאה. אולם מבחינת היחס הנפשי, מחויבותך לתורה איתנה כסלע; היא המסגרת שדרכה אתה מתבונן בחייך.

1. **הקדמת ספר חכמת אדם**

והנה ידעתי כי יתלחשו עלי ויאמרו הגם שאול בנביאים הלא זה האיש ידענו בו שהיה מסוחרי ארץ ותורתו אימת נעשית... ודע לך אחי כי לימוד התורה היא פעולת הנפש ותולדותיה וכמו שאמרו זכרונם לברכה על האשה שאם אין דעתה להינשא וישבה עשר שנים בלא בעל לא תלד עוד ואם דעתה להינשא לאיש אף שישבה שנים הרבה בלא בעל אף על פי כן נשאר כח הלידה בנפשה וכאשר נשאת תלד כך האיש הישראלי אם יעזוב את התורה ומייאש ממנה אזי גם היא מרחקת ממנו ולא נשאר בנפשו עוד כח הלידה אבל אם אין דעתו נעזבה רק מחמת אונס אי אפשר לו ללמוד ולדבק בה ח"ו שתתרחק ממנו רק שתשב באלמנותה ומצפה להינשא עוד אליו ונשאר הכח בנפש. כן אומר אני על עצמי הגם שנסעתי למרחקים והייתי סוחר אף חכמתי עמדה לי כי בנסיעתי לדרך דעתי עליה ובישיבתי בחנות דעתי עליה ותיתי לי שאפילו בשעת משא ומתן פעמים הרבה היה דעתי עליה בהרהור פירוש או קושיא וקיימתי בעצמי אל תעזביה ותצרך.

1. **זוהר ח"ב דף צט**

משל למה הדבר דומה? לאהובה שהיא יפת מראה ויפת תואר, והיא סגורה ומסוגרת בתוך היכלה, ולה אוהב יחיד שאין בני-אדם מכירים בו, אלא נסתר הוא. אוהב זה, מתוך אהבה שהוא אוהבה, עובר על שער ביתה תמיד ונושא עיניו לכל עבר. והיא יודעת שאוהבה הוא הסובב על שער ביתה תמיד. מה היא עושה? פותחת היא פתח קטן באותו היכל נסתר שהיא שם ומגלה פניה לאוהבה, ומיד היא חוזרת ונעלמת. כל אלו שהיו בקרבת אוהבה לא ראו ולא התבוננו אלא אוהבה בלבד, וקרביו ולבו ונפשו יצאו אליה. והוא ידע שמתוך אהבה שאוהבת אותו נגלתה לו רגע אחד לעורר בו אהבה. כך הוא דבר התורה, היא איננה נגלית אלא לאוהבה. יודעת התורה שאותו חכם-לב סובב על שער ביתה בכל יום, מה היא עושה? מגלה היא את פניה אליו מן ההיכל ורומזת לו רמז, ומיד היא חוזרת למקומה ומסתתרת. כל אלו שהם שם אינם יודעים ואינם מתבוננים אלא הוא בלבד, וקרביו ולבו ונפשו יוצאים אליה. ועל כן התורה נגלית ונכסית, ונוהגת באהבה לגבי אוהבה, לעורר בו אהבה.

1. **רש"ר הירש שמות פרק כה (פרשת תרומה)**

בדי הארון מסמלים את הייעוד ואת התפקיד: לשאת את הארון ואת תוכנו, בשעת הצורך, גם מעבר לגבולות מקום עמידתם הנוכחית, והמצוה שלעולם לא יסורו הבדים מן הארון קבעה מראש לכל הדורות את דבר האמת, שהתורה הזאת ותעודתה אינן תקועות באדמה, שעליה עמדו בשעתם הקודש והמקדש. נוכחותם התמידית של הבדים מעידה על כך, שתורת ה' אינה קשורה וזקוקה לשום מקום מיוחד.

1. **הרב דוד סתיו, ישראל היום, ל' שבט תשע"ד**

מתברר שהתורה מבקשת להעביר לנו באמצעות מוטות הארון מסר חשוב. הארון הוא סמל להופעת התורה בעולם, שם נמצאים לוחות הברית ,שם מונח ספר התורה והוא הבסיס להתהלכותו ולקיומו של עמנו בעולם.

קיבלנו תורה בסיני לפני 3,000 שנה, אבל התורה חייבת להמשיך וללכת איתנו גם במאה ה־21. היא חייבת להתמודד עם אתגרי כל דור ודור. לא בכדי קוראים לחוקי התורה בשם הלכה, היינו משהו שהולך איתנו ומלווה אותנו בכל אשר יקרה בדרכנו.

לשם כך הארון חייב להיות כשהמוטות קבועים בתוך הטבעות במצב של הכנה מתמדת להליכה. הוא לא יכול לנוח לרגע על זרי הדפנה של העבר או לחשוב לרגע שהוא יכול להתקבע ולעמוד. מהותה של התורה לאורך כל הדורות היתה ביכולת לתרגם את מושגי המציאות לשפה של קודש ואת יישום הערכים של התורה בתנאים משתנים.

**שיעור לעילוי נשמת דניאלי זוננפלד ע"ה**